অস্ট্রেলিয়ার মতো আইন করা হোক ভারতে! কেন বলল হাইকোর্ট?

ওয়েব ডেস্ক : ১৬ বছরের নীচে শিশুদের সোশ্যাল মিডিয়া (Social Media) ব্যবহারে নিষেধাজ্ঞা জারির জন্য অস্ট্রেলিয়ার (Australia) মতো আইন প্রণয়নের মতো বিষয়টি বিবেচনা করতে পারে কেন্দ্রীয় সরকার (Central Government)। এক জনস্বার্থ মামলার শুনানির সময় এমন পর্যবেক্ষণ করল মাদ্রাজ হাইকোর্ট (Madras High Court)। বিচারপতি বিচারপতি জি জয়চন্দ্রন এবং কে কে রামকৃষ্ণন এমন পর্যবেক্ষণ করেন।

আদালত পর্যবেক্ষণে জানিয়েছে, অনিয়ন্ত্রিত সোশাল মিডিয়া (Social Media) ব্যবহার শিশুদের মানসিক ও সামাজিক বিকাশের উপর বিরুপ প্রভাব ফেলছে। অল্প বয়সেই অশ্লীল, সহিংস ও ক্ষতিকর কনটেন্টের সংস্পর্শে আসছে শিশুরা। ফলে তাদের আচরণ ও মানসিক স্বাস্থ্যে নেতিবাচক প্রভাব পড়ছে বলে মত আদালতের। ফলে কেন্দ্রীয় সরকারকে এই বিষয়ে অস্ট্রেলিয়ার আইন খতিয়ে দেখার পরামর্শ দেয় মাদ্রাজ হাই কোর্ট।

আরও খবর : বাংলাদেশে একের পর এক সংখ্যালঘু নির্যাতন! কী বলল নয়াদিল্লি?

২০১৮ সালে মাদুরাই জেলার এস বিজয়কুমার এই আবেদনটি দায়ের করেছিলেন। যেখানে পর্নোগ্রাফিক কন্টেন্টের সহজ প্রবেশাধিকার নিয়ে উদ্বেগ প্রকাশ করা হয়েছিল। আবেদনে জাতীয় শিশু অধিকার সুরক্ষা কমিশন এবং তামিলনাড়ু শিশু অধিকার সুরক্ষা কমিশনকে তাদের ক্ষমতা প্রয়োগ করে ইন্টারনেট সার্ভিস প্রভাইডার বা আইএসপিগুলিকে অভিভাবকীয় নিয়ন্ত্রণ ব্যবস্থা প্রদান এবং সচেতনতামূলক কর্মসূচি পরিচালনার নির্দেশ দেওয়ার আহ্বান জানানো হয়েছিল।

উল্লেখ্য, অস্ট্রেলিয়ায় ইতিমধ্যেই ১৬ বছরের নীচে শিশুদের জন্য সোশাল মিডিয়া অ্যাকাউন্ট ব্যবহারে নিষেধাজ্ঞা সংক্রান্ত আইন কার্যকর হয়েছে। শিশু-কিশোরদেরকে সামাজিক যোগাযোগমাধ্যমকেন্দ্রিক সহিংসতা ও আসক্তির হাত থেকে রক্ষা করতে নতুন এ আইন কার্যকর করেছে অস্ট্রেলিয়া সরকার। সেই রকমই ভারতে করা যায় কি না, তা কেন্দ্রীয় সরকারকে বিবেচনা করতে বলল আদালত। মূলত, আইন না হওয়া পর্যন্ত প্রশাসনিক স্তরে ও শিক্ষামূলক কর্মসূচির মাধ্যমে শিশুদের অনলাইন নিরাপত্তা নিশ্চিত করার উপর জোর দিয়েছে হাইকোর্ট।